  Виталий Пронин Свердловск улосын улӥсь удмуртъёс Герберын шулдыръяськизы. Туэ коронавирусэн сэрен огазе люкаськыны ӧз кылды, но праздник ортчиз онлайн амалъя. Кылем арын Герберез радъязы вал Свердловск улосысь Реж карын. Туэ но отысь йӧскалык культураосъя центр праздникез онлайн амалъя ортчытыны мылкыдзэ вераз. «Урал кенешлэн» кивалтӥсез Георгий Шамшияров верамъя, Свердловск улосысь гинэ ӧвӧл, мукет регионъёсысь но удмуртъёс шумпотыса пумитазы та кичӧлтонэз но ысъязы асьсэлэсь видеое гожтэм ӟечкыланъёссэс, кырӟан-эктонъёссэс но мастер-классъёссэс. Озьы «Гербер диван вылын» онлайн-шулдыръяськонэ пыриськизы Удмуртиысь, Татарстанысь, Башкириысь, Марий Элысь, Пермь, Киров, Свердловск но мукет улосъёсысь удмурт коллективъёс. Маиз шумпотымон? Гербер ортчиз, нош диван вылэ пуксьыса, учкыны сое луоз на азьланяз но. Со понна пыроно «Одноклассникиысь» «МБУК «Центр национальных культур» группае но шедьтоно гожтыса кельтэм Герберез (20-тӥ инвожое поттэмын). ________ Елена РЯБИНА  